CELEX: 32017R0072
Language: fi
Date: 2016-09-23 00:00:00
Title: Komission delegoitu asetus (EU) 2017/72, annettu 23 päivänä syyskuuta 2016, Euroopan parlamentin ja neuvoston asetuksen (EU) N:o 575/2013 täydentämisestä aineistopoikkeusta koskevien lupien perusteita koskevilla teknisillä sääntelystandardeilla (ETA:n kannalta merkityksellinen teksti. )

14.1.2017   
            
            
               FI
            
            
               Euroopan unionin virallinen lehti
            
            
               L 10/1
            
         KOMISSION DELEGOITU ASETUS (EU) 2017/72,
   annettu 23 päivänä syyskuuta 2016,
   Euroopan parlamentin ja neuvoston asetuksen (EU) N:o 575/2013 täydentämisestä aineistopoikkeusta koskevien lupien perusteita koskevilla teknisillä sääntelystandardeilla
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 180 artiklan 3 kohdan, 181 artiklan 3 kohdan ja 182 artiklan 4 kohdan,
   sekä katsoo seuraavaa:
   
               (1)
            
            
               Alkaessaan soveltaa sisäisten luottoluokitusten menetelmää, jäljempänä ’IRB-menetelmä’, laitos ja mikä tahansa emoyritys ja sen tytäryritykset voivat pyytää toimivaltaiselta viranomaiselta lupaa käyttää viiden vuoden aineistojen asemasta aineistoja kahdelta vuodelta määrittääkseen maksukyvyttömyyden todennäköisyyttä koskevat estimaatit (PD-estimaatit), omat tappio-osuusestimaatit (omat LGD-estimaatit) ja omat luottovasta-arvokerroinestimaatit tiettyjen vastuutyyppien osalta. Olisi säädettävä perusteista, joiden mukaisesti toimivaltaiset viranomaiset voivat myöntää aineistopoikkeusta koskevia lupia.
            
         
               (2)
            
            
               Toimivaltaisten viranomaisten olisi varmistettava, että laitos täyttää asetuksessa (EU) N:o 575/2013 säädetyt vaatimukset ennen kuin ne myöntävät aineistopoikkeusta koskevan luvan. Tässä asetuksessa ei kuitenkaan vaadita toimivaltaisia viranomaisia tarkastamaan säännöllisesti, noudattavatko laitokset aineistopoikkeusta koskevia lupavaatimuksia. Laitokset, jotka eivät enää noudata tämän asetuksen vaatimuksia, voivat näin ollen tukeutua asetuksen (EU) N:o 575/2013 146 artiklaan.
            
         
               (3)
            
            
               Mitä lyhyempi tietohistoria on, sitä vaikeampaa on estimoida riskiparametreja. Jotta varmistettaisiin, että aineistopoikkeusta koskeva lupa kattaa vain pienen osan laitoksen varoista, olisi asetettava määrällinen yläraja sekä vastuuarvolle että IRB-menetelmän ja standardimenetelmän mukaisesti lasketulle riskipainotettujen vastuuerien yhteismäärälle, joille aineistopoikkeusta koskeva lupa voidaan myöntää. Aineistopoikkeusta koskevan luvan soveltamisalan ulkopuolelle olisi samasta syystä jätettävä nimenomaisesti myös salkut, joihin kuuluvat vastuutyypit ovat selvästi senluonteisia, ettei niiden yhteydessä ole havaittu lainkaan maksukyvyttömyystapauksia tai niitä on havaittu vain vähän.
            
         
               (4)
            
            
               Varmistaakseen omien varojen vaatimusten varovaisen laskennan toimivaltaisten viranomaisten olisi otettava huomioon myös muita näkökohtia, kun ne arvioivat aineistopoikkeusta koskevia lupapyyntöjä. Laitosten, jotka pyytävät lupaa saada käyttää lyhyempiä tietosarjoja, olisi muun muassa sovellettava asianmukaista varovaisuusmarginaalia. Lisäksi laitosten olisi osoitettava toimivaltaisia viranomaisia tyydyttävällä tavalla, että pidemmältä ajanjaksolta ei ole tarkkoja, täydellisiä tai asianmukaisia aikasarjatietoja. Epätarkat tiedot voivat vaikuttaa enemmän omien varojen vaatimuksiin, ja siksi laitosten olisi käytettävä lisäksi tietojen laatua koskevia validointimenettelyjä, joiden olisi oltava oikeassa suhteessa pienempään otoskokoon.
            
         
               (5)
            
            
               Niiden vastuutyyppien, jotka eivät kuulu laitoksen salkkuun silloin, kun laitos soveltaa IRB-menetelmää ensimmäistä kertaa, ei pitäisi katsoa olevan hyväksyttäviä myönnettäessä aineistopoikkeusta koskevaa lupaa. Toisin sanoen aineistopoikkeusta koskevia lupia olisi myönnettävä vain sellaisten vastuutyyppien osalta, jotka ovat kuuluneet laitoksen salkkuun silloin, kun laitos soveltaa IRB-menetelmää ensimmäistä kertaa, riippumatta siitä, miten nämä vastuut siirtyvät IRB-menetelmän piiriin välittömästi tai myöhemmin vaiheittaista käyttöönottoa koskevan suunnitelman mukaisesti.
            
         
               (6)
            
            
               Aineistopoikkeuksen tarkoituksena on antaa vapautus velvollisuudesta käyttää viideltä vuodelta olevaa aiempaa aineistoa IRB-parametrien estimointiin sellaisten vastuutyyppien osalta, jotka ovat laitosten salkussa silloin, kun laitos soveltaa IRB-menetelmää ensimmäistä kertaa. Viiden vuoden kuluttua ensimmäisestä soveltamisesta laitoksilla pitäisi olla kerättynä riittävästi aineistoa niin, ettei poikkeuksen käyttöön ole enää aihetta. Sen vuoksi aineistopoikkeusta koskevia lupia ei pitäisi enää myöntää viiden vuoden kuluttua siitä ajankohdasta, jona laitos on alkanut soveltaa IRB-menetelmää.
            
         
               (7)
            
            
               On tarpeen varmistaa, etteivät tässä asetuksessa säädetyt perusteet haittaa laitosten jo käyttämiä luokitusjärjestelmiä vaan että perusteiden myötä voidaan pikemminkin sujuvoittaa siirtymistä uuteen järjestelmään, parantaa oikeusvarmuutta laitosten kannalta ja välttää aiheuttamasta niille lisää kustannuksia. Aineistopoikkeusta koskevalla luvalla sallitaan asetuksen (EU) N:o 575/2013 180, 181 ja 182 mukaisesti käyttää kahden vuoden aineistoa viiden vuoden aineiston sijasta. Toisin sanoen luvan voimassaoloaika päättyy luonnollisesti kolmen vuoden kuluttua luvan antamisesta. Näin ollen tekniset sääntelystandardit eivät saisi vaikuttaa toimivaltaisten viranomaisten tämän asetuksen voimaantulohetkellä jo myöntämiin aineistopoikkeusta koskeviin lupiin, sillä se olisi kohtuutonta ja vähentäisi IRB-menetelmän käyttöä. Tämän asetuksen säännökset ovat tiiviisti sidoksissa toisiinsa, koska ne koskevat perusteita, joiden mukaisesti aineistopoikkeus voidaan myöntää. Jotta varmistettaisiin, että nämä säännökset, joiden pitäisi tulla voimaan samaan aikaan, ovat linjassa keskenään ja jotta asianomaisten velvoitteiden soveltamisalaan kuuluvien henkilöiden olisi helpompi saada näistä säännöksistä kattava käsitys keskitetysti, on suotavaa, että kaikki asetuksen (EU) N:o 575/2013 180 artiklan 3 kohdassa, 181 artiklan 3 kohdassa ja 182 artiklan 4 kohdassa edellytetyt tekniset sääntelystandardit sisällytetään yhteen asetukseen.
            
         
               (8)
            
            
               Tämä asetus perustuu teknisten sääntelystandardien luonnoksiin, jotka Euroopan pankkiviranomainen on toimittanut komissiolle.
            
         
               (9)
            
            
               Euroopan pankkiviranomainen on järjestänyt avoimet julkiset kuulemiset teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1093/2010 (2) 37 artiklan mukaisesti perustetulta pankkialan osallisryhmältä,
            
         ON HYVÄKSYNYT TÄMÄN ASETUKSEN:
   1 artikla
   Kohde
   Tässä asetuksessa vahvistetaan pakolliset perusteet, joiden mukaisesti toimivaltaiset viranomaiset voivat myöntää laitoksille lupia käyttää viiden vuoden aineistojen asemasta kahden vuoden aineistoja maksukyvyttömyyden todennäköisyyttä koskevan estimaatin (PD-estimaatin), oman tappio-osuusestimaatin (oman LGD-estimaatin) ja oman luottovasta-arvokerroinestimaatin määrittämiseksi asetuksen (EU) N:o 575/2013 180 artiklan 1 kohdan h alakohdan, 180 artiklan 2 kohdan e alakohdan, 181 artiklan 2 kohdan ja 182 artiklan 3 kohdan mukaisesti, jäljempänä ’aineistopoikkeusta koskevat luvat’.
   2 artikla
   Vastuiden hyväksyttävyyttä koskevat perusteet
   1.   Jollei 2 ja 3 kohdasta muuta johdu, kaikki muut vastuutyypit kuin asetuksen (EU) N:o 575/2013 147 artiklan 2 kohdan a ja b alakohdassa tarkoitetut saamiset valtioilta, keskuspankeilta ja laitoksilta ovat hyväksyttäviä aineistopoikkeusta koskevien lupien yhteydessä.
   2.   Asetuksen (EU) N:o 575/2013 147 artiklan 2 kohdan c alakohdassa tarkoitetut saamiset yrityksiltä ovat hyväksyttäviä aineistopoikkeusta koskevien lupien yhteydessä, jolleivät kyseiset saamiset ole rakenteellisesti senluonteisia, ettei niissä ole havaittu lainkaan maksukyvyttömyystapauksia tai niitä on havaittu vain vähän.
   3.   Sellaiset vastuutyypit, jotka eivät ole kuuluneet laitoksen salkkuun silloin, kun laitos on alkanut soveltaa sisäisten luottoluokitusten menetelmää (IRB-menetelmää), eivät ole hyväksyttäviä aineistopoikkeusta koskevan luvan yhteydessä.
   3 artikla
   Määrälliset perusteet
   1.   Toimivaltaiset viranomaiset voivat myöntää aineistopoikkeusta koskevia lupia vain, jos laitos täyttää seuraavat määrälliset perusteet:
   
               a)
            
            
               pyydetyn aineistopoikkeusta koskevan luvan ja laitoksen kaikkien sellaisten myönnettyjen aineistopoikkeusta koskevien lupien, joita ei ole peruutettu tai joiden voimassaolo ei päättynyt, jäljempänä ’voimassa olevat aineistopoikkeusta koskevat luvat’, kokonaisvastuuarvo ei ylitä viittä prosenttia laitoksen kokonaisvastuuarvosta;
            
         
               b)
            
            
               pyydetyn aineistopoikkeusta koskevan luvan ja laitoksen kaikkien voimassa olevien aineistopoikkeusta koskevien lupien riskipainotettujen vastuuerien yhteismäärä ei ylitä viittä prosenttia laitoksen riskipainotettujen vastuuerien yhteismäärästä.
            
         2.   Sovellettaessa 1 kohdan a alakohtaa kokonaisvastuuarvo on kaikkien luotto- ja laimentumisriskille mitattujen vastuutyyppien yhdistetty vastuuarvo ennen asetuksen (EU) N:o 575/2013 34 ja 110 artiklan mukaista muiden arvonoikaisujen ja erityisten luottoriskioikaisujen vähentämistä ja muiden omien varojen vähennysten soveltamista.
   3.   Sovellettaessa 1 kohdan b alakohtaa riskipainotettujen vastuuerien yhteismäärä on kaikkien vastuutyyppien yhteenlaskettu riskien määrä, joka on riskipainotettu luotto- ja laimentumisriskin osalta laitoksen soveltaman menetelmän mukaisesti.
   4 artikla
   Laadulliset perusteet
   Toimivaltaiset viranomaiset voivat myöntää aineistopoikkeusta koskevan luvan ainoastaan sellaiselle laitokselle, joka esittää hyvin dokumentoidun näytön siitä, että kaikki seuraavat perusteet täyttyvät jokaisen vastuutyypin osalta:
   
               a)
            
            
               pidemmältä ajanjaksolta olevia aikasarjatietoja ei ole käytettävissä, tai ne ovat puutteellisen tarkkuuden, kattavuuden tai asianmukaisuuden vuoksi soveltumattomia;
            
         
               b)
            
            
               käytössä on asetuksen (EU) N:o 575/2013 179 artiklan 1 kohdan a alakohdan mukaisesti asianmukainen varovaisuusmarginaali, jolla kompensoidaan riittävässä määrin estimointivirheiden odotettu vaihteluväli, joka johtuu lyhyempien tietosarjojen käytöstä;
            
         
               c)
            
            
               asetuksen (EU) N:o 575/2013 174 artiklan b alakohdassa tarkoitettua prosessia, jolla voidaan tarkastaa syötettävät tiedot, on tehostettu lyhyempien aikasarjojen osalta.
            
         5 artikla
   Ajanjakso
   Toimivaltaiset viranomaiset voivat myöntää aineistopoikkeusta koskevia lupia ainoastaan viideksi ensimmäiseksi vuodeksi sen jälkeen, kun laitoksen on ensimmäisen kerran sallittu laskea sen riskipainotettujen vastuuerien yhteismäärät käyttämällä IRB-menetelmää asetuksen (EU) N:o 575/2013 143 artiklan mukaisesti.
   6 artikla
   Siirtymäsäännös
   Tätä asetusta ei sovelleta toimivaltaisten viranomaisten ennen tämän asetuksen voimaantuloa myöntämiin aineistopoikkeusta koskeviin lupiin.
   7 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä syyskuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 176, 27.6.2013, s. 1.
   
      (2)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).